SJK:sta yllätyspotkut keväällä saanut mestariluotsi Simo Valakari on siirtymässä ulkomaille.

Seinäjoen Jalkapallokerhon ex-valmentaja Simo Valakari neuvottelee valmennuspestistä Norjaan.

Paikallisen iTromso-sivuston mukaan Valakari on erittäin lähellä sopimusta Norjan pääsarjassa pelaavan Tromsø IL:n kanssa. Hän tapasi seuran urheilutoimenjohtajan Svein-Morten Johansenin Oslossa hiljattain.

Valakarin, 44, uskotaan allekirjoittavan Tromsøn kanssa loppukauden kattavan sopimuksen, jossa on optio tulevasta. Seura on etsinyt uutta luotsia siitä lähtien kun Bård Flovik erotettiin kesäkuun lopulla.

Ex-maajoukkuepelaaja Valakari luotsasi SJK:ta syksystä 2012 lähtien. Hän johti seuran Veikkausliigaan 2013, liigahopealle 2014, mestariksi 2015 ja Suomen cupin voittoon 2016. Valakarin erimielisyydet seurapomo Raimo Sarajärven kanssa johtivat kuitenkin potkuihin tämän vuoden alussa.

Valakari on mukana myös Suomen A-maajoukkueen valmennustiimissä.

Ilta-Sanomat ei tavoittanut Valakaria keskiviikkona.